Presidensie vaar uit teen berigte oor Zuma-vliegtuigZuma in Uganda. Foto: Elmond Jiyane Dr. Bongani Ngqulunga, Zuma se woordvoerder, het in ŉ verklaring gesê dit het ŉ neiging geraak vir City Press en Rapport om elke Sondag “misleidende gerugte en ŉ geskinder” te publiseer wat na bewering voortspruit uit ŉ bron of bronne binne die Suid-Afrikaanse Lugmag. Rapport en City Press het Sondag berig die president weier om met sy amptelike vliegtuig, Inkwazi, te vlieg. “Die president het nie geweier om in enige vliegtuig te vlieg soos wat vandag berig is nie. Die presidensie het versoek dat ŉ betroubare vliegtuig beskikbaar gemaak word op 23 Mei om nog ŉ ongerieflikheid so gou ná Katar te vermy toe Inkwazi probleme gegee het.” Volgens die presidensie is die berig in City Press dat Zuma op pad is na Durban om aandag te gee aan die kwessie rakende die nuwe premier, ook inkorrek. “Die president is Dinsdag Durban toe vir die bekendstelling van die nuwe Toyota Hilux en Fortuner-modelle waarna hy Kaapstad toe is om as voorsitter van die kabinet te dien die volgende oggend.” Ngqulunga het gesê die weermag het aangedui dat daar na langtermynoplossings gekyk word rakende Zuma se vliegtuigprobleme.